CELEX: 62020CN0274
Language: et
Date: 2020-06-19 00:00:00
Title: Kohtuasi C-274/20: Eelotsusetaotlus, mille on esitanud Giudice di pace di Massa (Itaalia) 19. juunil 2020 – GN ja WX versus Prefettura di Massa Carrara – Ufficio Territoriale del Governo di Massa Carrara

7.9.2020   
            
            
               ET
            
            
               Euroopa Liidu Teataja
            
            
               C 297/31
            
         
      Eelotsusetaotlus, mille on esitanud Giudice di pace di Massa (Itaalia) 19. juunil 2020 – GN ja WX versus Prefettura di Massa Carrara – Ufficio Territoriale del Governo di Massa Carrara
      (Kohtuasi C-274/20)
      (2020/C 297/42)
      Kohtumenetluse keel: itaalia
      
         Eelotsusetaotluse esitanud kohus
      
      Giudice di pace di Massa
      
         Põhikohtuasja pooled
      
      
         Kaebajad: GN ja WX
      
         Vastustaja: Prefettura di Massa Carrara – Ufficio Territoriale del Governo di Massa Carrara
      
         Eelotsuse küsimused
      
      
                  1.
               
               
                  Kas seda, et „diskrimineerimine kodakondsuse alusel“ on ELTL artikli 18 alusel keelatud, tuleb tõlgendada nii, et liikmesriikidel on keelatud kehtestada õigusnorme, mis võiksid teiste liikmesriikide kodanikele kas või kaudselt, varjatult ja/või sisuliselt raskusi tekitada?
               
            
                  2.
               
               
                  Kui esimesele küsimusele vastatakse jaatavalt, siis kas liiklusseadustiku (Codice della Strada) artikli 93 lõige 1-bis, mille kohaselt on Itaalias üle 60 päeva elanud isikutel keelatud välismaiste numbrimärkidega liigelda (olenemata sellest, kelle nimele sõiduk on registreeritud), võib teiste liikmesriikide kodanikele (välismaise numbrimärgiga autode omanikele) raskusi tekitada ning olla seega kodakondsuse alusel diskrimineeriv?
               
            
                  3.
               
               
                  Kas seda, et
                  
                              a)
                           
                           
                              ELTL artikkel 21 näeb ette „õigus[e] vabalt liikuda ja elada liikmesriikide territooriumil“;
                           
                        
                              b)
                           
                           
                              ELTL artikkel 26 näeb ette „siseturu“, mis „hõlmab sisepiirideta ala, mille ulatuses tagatakse kaupade, isikute, teenuste ja kapitali vaba liikumine vastavalt aluslepingute sätetele“;
                           
                        
                              c)
                           
                           
                              ELTL artikli 45 kohaselt „[t]agatakse töötajate liikumisvabadus liidu piires“;
                           
                        
                              d)
                           
                           
                              ELTL artiklitega 49-55 „keelatakse piirangud, mis kitsendavad liikmesriigi kodaniku asutamisvabadust teise liikmesriigi territooriumil“;
                           
                        
                              e)
                           
                           
                              ELTL artiklitega 56–62 „keelatakse liidu piires teenuste osutamise vabaduse piirangud liikmesriikide kodanike suhtes, kes asuvad mõnes teises liikmesriigis kui see isik, kellele teenuseid pakutakse“,
                           
                        tuleb tõlgendada nii, et keelatud on ka riigisisesed õigusnormid, mis võivad kas või kaudselt, varjatult ja/või sisuliselt piirata või raskendada liidu kodanikel selliste õiguste ja vabaduste teostamist nagu õigus vabalt liikuda ja elada liikmesriikide territooriumil, töötajate liikumisvabadus liidu piires, asutamisvabadus ja teenuste osutamise vabadus, või neid mingil moel mõjutada?
               
            
                  4.
               
               
                  Kas juhul, kui kolmandale küsimusele vastatakse jaatavalt, võib liiklusseadustiku (Codice della Strada) artikli 93 lõige 1-bis, mis keelab Itaalias üle 60 päeva elanud isikutel välismaiste numbrimärkidega liigelda (olenemata sellest, kelle nimele sõiduk on registreeritud), piirata, raskendada või mõjutada mingil moel selliste õiguste ja vabaduste teostamist nagu õigus vabalt liikuda ja elada liikmesriikide territooriumil, töötajate liikumisvabadus liidu piires, asutamisvabadus ja teenuste osutamise vabadus?